### 11.    Beslutning om principper for behandling af forslag og idéer til trafiksikkerhedsindsatser

**Åbent**

Sagsnr.: 326-2021-6174        J.nr.: 05.00.05           Dokumentnr.:
326-2021-112119

**Sagstype**

Beslutning.

**Resume og sagens baggrund**

Teknik- og Miljøudvalget gennemførte
i 2019 en oprydning i listen over borgenes trafiksikkerhedsønsker, og der blev
samtidig taget et nyt prioriteringsværkstøj i brug. Tanken med værktøjet var at
gennemføre en mere kvalificeret prioritering på baggrund af flere data. I
screeningen af indkomne forslag og idéer til nye trafiksikkerhedsindsatser
indgår data vedrørende trafikmængder, tilladte og målte hastigheder,
uheldsstatistikker med videre.

På baggrund af screeningen er der
en sortering af de indkomne forslag og idéer. Den samlede liste over forslag og
idéer vokser imidlertid, og der er lægges hermed op til en række principper for
en yderligere sortering.

**Indstillinger**

Chefen for Vej, Ejendom og Affald
indstiller, at udvalget beslutter:

1.    at trafiksikkerhedsforslag
som udgangspunkt kun kommer på udvalgets prioriteringsliste, hvis de får 3
eller flere point i screeningsværktøjet, og

2.    at
trafiksikkerhedsforslag vedrørende
hastighedsnedsættelse i åbent land generelt ikke kommer på listen.

**Behandling**

Teknik- og Miljøudvalget.

**Sagsfremstilling**

På Kommunalbestyrelsens anlægsbudget er der i de fleste år
afsat cirka 5,8 mio. kr. til forskellige trafiksikkerhedsindsatser. Det er
normalt Teknik- og Miljøudvalget, der prioriterer anlægsbudgettet og dermed
indsatsen på trafiksikkerhedsområdet.

Prioriteringen foregår på baggrund af forslag fra borgere og
virksomheder, forslag fra administrationen og udvalgets egne observationer. En
del af anlægsbudgettet til trafiksikkerhed bliver typisk prioriteret til større
projekter, hvor der opnås synergi med andre projekter, herunder især nye
belægningsarbejder.

Det skal bemærkes, at helt små opgaver såsom ændret
skiltning eller afmærkning, som kan have en trafiksikkerhedsmæssig effekt, også
iværksættes af administrationen inden for driftsbudgettet på vej- og parkområdet.

Siden 2019 er de indkomne forslag og idéer fra borgere og
virksomheder blevet vurderet ved hjælp af et screeningsværktøj, der bidrager
med en kvalificering af indsatsen på området. Værktøjet har imidlertid ikke
kunnet forhindre, at listen over forslag og idéer til forbedringer af
trafiksikkerheden kontinuerligt er vokset. Administrationen lægger derfor op
til, at screeningsværktøjet suppleres med nogle principper for hvilke
projekter, der fremadrettet kan medtages på listen og dermed blive en del af
udvalgets prioritering.

Det skal bemærkes, at administrationen har modtaget en del
henvendelser med forslag i 2020 og 2021 til forskellige
trafiksikkerhedsindsatser. Disse forslag er ikke blevet screenet endnu, da der
mangler data til screeningen.

Forslag til principper, der kan supplere
screeningsværktøjet
 Med henblik på fremadrettet at foretage en større sortering af
trafiksikkerhedsforslag foreslås følgende principper:

1.    Indkommende
trafiksikkerhedsønsker fra borgere, virksomheder, skoler med mere vil som
udgangspunkt kun komme på udvalgets prioriteringsliste, hvis de får 3 eller
flere point i alt.

Når trafiksikkerhedsønsket er
screenet og eventuelt får færre end 3 point i screeningsværktøjet, vil
forslagsstiller få en tilbagemelding om, at forslaget ikke vil blive
prioriteret, da det med sine få point som udgangspunkt vil have en mindre
indvirkning på trafiksikkerhedsindsatsen end andre projekter.

2.    Trafiksikkerhedsønsker
vedrørende hastighedsnedsættelse i åbent land kommer generelt ikke på
trafiksikkerhedslisten. Kommunen modtager en del henvendelser omkring
hastighedsnedsættelse i åbent land. Nedskiltning af hastigheden kræver et
samtykke fra politiet. Politiet giver ofte afslag, da et forsøg på at nedsætte
hastigheden alene ved skiltning ikke vil være tilstrækkelig. Politiet forvalter
dette område restriktivt både i forbindelse med nedskiltning af hastigheden og
etablering af fysiske tiltag. Administrationen vil bruge de indkommende ønsker
vedrørende hastighedsnedsættelse til inspiration til generelle
trafiksikkerhedsvurderinger. Administrationen vil i forbindelse med de årlige
politiske trafiksikkerhedsprioriteringer fremlægge mulige
trafiksikkerhedstiltag i åbent land, hvis der er behov for det.

Forslagsstiller vil få en
tilbagemelding om, at forslaget ikke vil komme på prioriteringslisten, men at
det vil blive vurderet i administrationens arbejde med trafiksikkerhedstiltag
generelt i åbent land.

Proces

Når kommunen modtager forslag i relation til forbedring af
trafiksikkerheden, kvitteres der for modtagelsen og forslaget screenes.

Hvis forslaget på baggrund af
screeningen og ovennævnte forslag til supplerende principper ikke vil blive
fremlagt i forbindelse med udvalgets prioritering af indsatserne på området,
skriver administrationen til borgeren eller virksomheden og meddeler, at
kommunen ikke vil iværksætte det pågældende forslag.

Den nuværende liste over
trafiksikkerhedsforslag

I Bilag 1 er den samlede liste vist.

·
De
projekter, der er markeret med grønt, er de igangværende projekter, som allerede
er politisk prioriteret.

·
De
projekter, der er markeret med gult, er screenet, men ikke politisk
prioriteret.

·
De
projekter, der er markeret med rødt, udgår af listen, hvis ovennævnte
principper vedtages, og administrationen vil skrive til forslagsstillerne, at
forslagene ikke vil blive prioriteret.

·
De
projekter, der ikke har en farvemarkering er endnu ikke blevet screenet.

**Økonomiske konsekvenser**

Ingen økonomiske konsekvenser.

**Bilag**

|  |  |
| --- | --- |
| Bilag 1 - Trafiksikkerhedsliste | 326-2021-182614 |